Diari Oficial de la Generalitat Valenciana


Sumari del DOGV 8286, del 03-05-2018 (2018/3542)

RESOLUCIÓ de 7 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 36/14-AIA Elda.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8286

Data del DOGV
:   03-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3542


Data del document
:   07-01-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Elda
    * impacte ambiental

RESOLUCIÓ de 7 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 36/14-AIA Elda. [2018/3542]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 36/14-AIA Elda.  
  
«Declaració d'impacte ambiental  
Expedient: 36/14-AIA.  
Títol: Recuperació de metalls i bateries.  
Promotor: Metales del Vinalopó, SL.  
Autoritat substantiva: Ajuntament d'Elda.  
Localització: polígon industrial Torreta Río, carrer del Monastil, núm. 10-12, del terme municipal d'Elda (Alacant).  
  
Descripció del projecte  
1. Objecte del projecte:  
L'objecte del projecte és la sol·licitud de la llicència ambiental d'acord amb la Llei 2/2006, de 5 de maig, de prevenció de la contaminació i qualitat ambiental, per a una activitat de recuperació de metalls i bateries.  
2. Principals característiques del projecte d'acord amb la documentació aportada:  
L'activitat s'exercirà en una nau de 1.418 m² construïts i 1.340,61 m² útils en el polígon industrial Torreta Río, carrer del Monastil, núm. 10-12 del terme municipal d'Elda.  
Es tracta d'una zona de sòl industrial de les que estableix el vigent Pla d'ordenació urbana de la ciutat d'Elda. Per això, la zona està dotada de les infraestructures necessàries per a l'exercici de l'activitat industrial, com ara enllumenat, xarxa de sanejament, carrers asfaltats, bones comunicacions, etc. Aquest polígon realitza la depuració dels seus abocaments d'aigües residuals en la depuradora de la Mancomunitat del Vinalopó, situada al municipi d'Elda. Segons la normativa urbanística municipal, l'emplaçament de l'activitat es qualifica com a sòl industrial, i queda acreditada la compatibilitat urbanística del projecte per mitjà d'informe tècnic de l'Ajuntament d'Elda, de data 31 de gener de 2011.  
  
L'activitat prevista en el projecte estarà proveïda del corresponent subministrament d'aigua potable, a través de les xarxes municipals de distribució. Les aigües residuals procedents de l'activitat s'evacuaran a través de la xarxa de clavegueram de la ciutat, per a això s'ha sol·licitat el permís d'abocament tal com es descriu en l'ordenança municipal de l'Ajuntament.  
Descripció del procés productiu  
Metales del Vinalopó, SL, és una empresa que s'ha creat per a realitzar una activitat de gestió de residus majoritàriament metàl·lics, centrada en l'arreplega i l'emmagatzematge d'aquests. L'origen dels residus és molt divers i poden procedir de qualsevol lloc: domicilis particulars, botigues, fàbriques, naus industrials, obres i comerços diversos. Després de l'arreplega, són traslladats a la nau industrial on són classificats i emmagatzemats temporalment fins a l'arribada de l'empresa autoritzada per a realitzar la gestió final de cada producte. El gestor final dels residus tant perillosos com no perillosos serà Lajo y Rodríguez, SA. En tractar-se d'un emmagatzematge temporal de residus, no es podrà superar el període d'emmagatzematge de sis mesos per als residus catalogats com a perillosos i de dos anys per als residus no perillosos.  
  
El procés de treball que es durà a terme en aquesta indústria és el següent:  
- Arreplega dels residus en el seu lloc d'origen. També pot donar-se el cas que els residus siguen portats directament a la nau.  
- Transport a la nau industrial.  
- Classificació dels residus a l'arribada a les instal·lacions.  
- Emmagatzematge temporal de residus.  
- Arreplega pel gestor final (valoració i eliminació).  
Per al procés de l'activitat de gestió dels residus, es preveu la maquinària i els elements següents:  
- Un compressor amb calderí.  
- 4 radials.  
- Una bàscula pont electrònica.  
- Una bàscula xicoteta.  
- Un carretó elevador.  
- Dos trepants.  
- Dues furgonetes per a l'arreplega.  
- Contenidors i cubetes estanques.  
- Mobiliari d'oficines i equips d'aire condicionat.  
El procés que es desenvolupa en aquesta activitat és l'arreplega i el transport dels residus a la nau industrial. Una vegada allí serà pesada la mercaderia que entra en la instal·lació, d'aquesta manera es té un registre d'entrada de residus. Es prenen totes les dades del productor del residu, quantitat, codificació segons LER (Llista europea de residus), separació en perillosos i no perillosos, etc. Una vegada pesat se'n procedeix a la classificació i emmagatzematge en contenidors de 1.000 kg cada un. D'aquesta manera es du a terme una classificació i selecció prèvies. En alguns casos s'utilitzaran les radials per a reduir el volum dels residus, sobretot en el cas de peces metàl·liques de grans dimensions que no caben en els contenidors.  
Tots els residus seran emmagatzemats en l'interior de la nau, a cobert. Els residus s'emmagatzemaran en l'interior de contenidors. En el cas dels residus perillosos que siguen susceptibles de generar abocaments accidentals, el depòsit serà estanc i es col·locarà sobre una cubeta de retenció per a evitar el contacte amb el sòl en el cas de produir-se un abocament accidental. A més, la solera de la nau industrial posseeix un caràcter impermeable i hidròfug.  
Adequació de la nau  
L'edificació on s'exerceix l'activitat està composta per una planta baixa amb una superfície útil de 1026,5 m² on s'instal·len dues bàscules electròniques, així com contenidors per a emmagatzemar els distints tipus de residus. També hi ha una entreplanta d'oficines de 318,1 m².  
  
La fonamentació, el pis i la resta d'elements constructius són de resistència suficient per a suportar amb seguretat les càrregues i els productes a emmagatzemar. La solera de la nau estarà resolta amb pis de formigó remolinat hidròfug, per a evitar possibles infiltracions en el terreny. No caldrà la instal·lació de canaletes d'arreplega de lixiviats, ja que els únics residus susceptibles de produir abocaments accidentals seran les bateries arreplegades i seran emmagatzemades en un contenidor estanc sobre una cubeta de contenció.  
Tots els residus s'emmagatzemaran en l'interior de la nau sota coberta. Els residus perillosos s'emmagatzemaran segregats per tipus, correctament identificats per mitjà de cartells indicatius on s'informe del tipus de residu i el codi LER corresponent.  
Els RAEE s'emmagatzemaran en una zona de 20,5 m² de superfície, amb sòl de contenció per a evitar qualsevol tipus de vessament en cas d'abocament accidental.  
Les bateries de plom s'emmagatzemaran en sis contenidors de 1.000 kg de capacitat cada un, amb una ocupació màxima a emprar de 20 m². Aquest contenidors són estancs, dissenyats específicament per a emmagatzemar el tipus de residu que contenen.  
Els filtres d'oli, absorbents i envasos de caràcter perillós seran emmagatzemats en bidons estancs de 200 kg de capacitat.  
Es disposarà de materials absorbents per a l'arreplega dels possibles vessaments. Els dits materials, una vegada utilitzats, s'emmagatzemaran en depòsits adequats i s'entregaran a un gestor final autoritzat.  
Tipologia de residus admesos  
Els residus a gestionar, codificats segons la Llista europea de residus (LER), Ordre MAM/304/2002, de 8 de febrer, per la qual es publiquen les operacions de valorització i eliminació de residus i la llista europea de residus, són els següents:  
Residus no perillosos:  
02 01 10: residus metàl·lics.  
12 01 01: llimadures i encenalls de metalls ferris.  
12 01 02: pols i partícules de metalls ferris.  
12 01 03: llimadures i encenalls de metalls no ferris.  
12 01 04: pols i partícules de metalls no ferris.  
15 01 04: envasos metàl·lics.  
16 01 06: vehicles al final de la seua vida útil que no continguen líquids ni altres components perillosos.  
16 01 17: metalls ferrosos.  
16 01 18: metalls no ferrosos.  
16 02 14: equips rebutjats diferents dels especificats en els codis 160209 a 160213.  
16 02 16: components retirats d'equips rebutjats diferents dels especificats en el codi 160215.  
16 06 04: piles alcalines (excepte 160603).  
16 06 05: altres piles i acumuladors.  
17 04 01: coure, bronze, llautó.  
17 04 02: alumini.  
17 04 03: plom.  
17 04 04: zinc.  
17 04 05: ferro i acer.  
17 04 06: estany.  
17 04 07: metalls mesclats.  
17 04 11: cables diferents dels especificats en 170410.  
19 10 01: residus de ferro i acer.  
19 10 02: residus no ferris.  
19 12 02: metalls ferris.  
19 12 03: metalls no ferris.  
19 12 12: altres residus (incloses mescles de materials) procedents del tractament mecànic de residus, diferents dels especificats en el codi 191211.  
20 01 34: bateries i acumuladors diferents dels especificats en el codi 200133.  
20 01 36: equips elèctrics i electrònics rebutjats diferents dels especificats en els codis 200121, 200123 i 200135.  
20 01 40: metalls.  
Residus perillosos:  
15 01 10: envasos que contenen restes de substàncies perilloses o estan contaminats per aquestes.  
15 02 02: absorbents, materials de filtració, draps de neteja.  
16 01 07: filtres d'oli.  
16 06 01: bateries de plom.  
20 01 23: equips rebutjats que contenen clorofluorocarburs.  
20 01 35: equips elèctrics i electrònics rebutjats.  
Tramitació administrativa  
Amb data 17 de febrer de 2014, el Servei de Gestió de Residus de la Conselleria d'Infraestructures, Territori i Medi Ambient, remet l'expedient de sol·licitud de llicència ambiental, presentat per l'Ajuntament d'Elda, per a una activitat de recuperació de metalls i bateries, sítia en el polígon industrial Torreta Río, carrer del Monastil, núm. 10-12 d'Elda (Alacant), promoguda per Metales del Vinalopó, SL, a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de prevenció de la contaminació i qualitat ambiental. El dit expedient consta de projecte d'activitat, annex al projecte d'activitat, estudi d'impacte ambiental i certificat d'informació pública.  
  
El 25 de març de 2014 es requereix a l'Ajuntament d'Elda documentació addicional, així com una ampliació del contingut i aclariments a l'estudi d'impacte ambiental.  
El 19 de juny de 2014 es registra en la Conselleria d'Infraestructures, Territori i Medi Ambient un ofici de l'Ajuntament d'Elda que remet la documentació sol·licitada.  
El tràmit d'informació pública de l'expedient es va dur a terme per mitjà de la inserció del corresponent anunci en el Butlletí Oficial de la Província d'Alacant núm. 84, de data 5 de maig de 2014 i la publicació en el tauler d'edictes de l'Ajuntament. Transcorregut el termini de 30 dies no es van presentar al·legacions al projecte, segons un certificat expedit per l'Ajuntament d'Elda de data 10 de juny de 2014.  
  
Informes sectorials  
Amb data 7 de juliol de 2014 es realitza una consulta al Servei d'Ordenació del Territori de la Conselleria d'Infraestructures, Territori i Medi Ambient sobre la compatibilitat de l'actuació proposada amb el risc d'inundació, atés que l'emplaçament de la nau on s'ha de desenvolupar l'activitat, d'acord amb la cartografia disponible en el visor CITMA (risc d'inundacions a escala 1:25670), estaria afectada per risc d'inundació 1. Així mateix, segons els plans de risc d'inundació de la revisió del vigent Pla d'acció territorial de caràcter sectorial sobre el risc d'inundació a la Comunitat Valenciana (PATRICOVA), la nau podria estar situada en zona amb risc alt d'inundació.  
  
Amb data 12 d'agost de 2014, es rep informe PATRICOVA de risc d'inundació, emés pel Servei d'Ordenació del Territori, en el qual es conclou que la implantació de l'activitat de recuperació de metalls i bateries en el número de policia 10-12 del carrer del Monastil del polígon industrial Torreta Río del municipi d'Elda, no està afectada per risc d'inundació segons les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
Consideracions ambientals  
1r. Consultada la cartografia temàtica de la Conselleria d'Infraestructura, Territori i Medi Ambient, s'assenyala que:  
a) L'activitat proposada no se situa en l'àmbit de cap espai natural protegit ni de cap altra figura reglamentada en desplegament de la Llei 11/1994, d'espais naturals protegits de la Comunitat Valenciana.  
  
b) L'emplaçament de la nau on s'ha de desenvolupar l'activitat, d'acord amb la cartografia disponible en el visor CITMA (risc d'inundacions a escala 1:25428), estaria afectada per risc d'inundació 1. Així mateix, segons els plans de risc d'inundació de la revisió del vigent Pla d'acció territorial de caràcter sectorial sobre el risc d'inundació a la Comunitat Valenciana (PATRICOVA), la nau podria estar situada en zona amb risc alt d'inundació. Realitzada una consulta al Servei d'Ordenació del Territori de la Conselleria d'Infraestructures, Territori i Medi Ambient, el dit servei determina, després d'analitzar la cartografia del SNCZI del MAGRAMA, de major detall i precisió, que la parcel·la on està construïda la nau destinada a l'activitat en qüestió no està afectada per risc d'inundació.  
  
2n. L'activitat s'exercirà en l'interior d'una nau situada en un polígon industrial consolidat, per la qual cosa el medi està significativament antropitzat. Atés el caràcter industrial de la zona, no s'esperen impactes significatius. Les principals afeccions ambientals associades a l'activitat seran les següents:  
a) Afecció a la qualitat atmosfèrica. Sorolls.  
L'estudi acústic determina que no caldran mesures correctores en estimar-se que no se superaran els nivells de soroll permesos per la vigent Llei 7/2002, de 3 de desembre, de la Generalitat Valenciana, de protecció contra la contaminació acústica. No obstant això, en el Programa de vigilància ambiental es preveu la realització d'auditories acústiques cada cinc anys, per a comprovar que es compleixen aquests límits.  
b) Afecció al sòl per possibles infiltracions de lixiviats o de residus líquids.  
No es preveu que l'activitat genere cap contaminació del sòl i del subsòl perquè tots els residus gestionats s'emmagatzemaran en l'interior de la nau i en les instal·lacions hi haurà les mesures correctores adequades per a evitar possibles abocaments accidentals i per a arreplegar i gestionar adequadament els que es puguen produir.  
c) Afecció a les aigües.  
No es preveu cap afecció a les aigües superficials, ja que l'activitat es realitzarà en l'interior de la nau industrial, no hi haurà contacte dels residus amb les aigües pluvials. Tampoc es generaran aigües residuals industrials ja que, els únics residus que poden contindre algun tipus de líquid en el seu interior, s'emmagatzemaran en contenidors estancs i els possibles vessaments accidentals s'arreplegaran amb material absorbent. Les instal·lacions es netejaran mitjançant agranada.  
3r. El Programa de vigilància ambiental inclòs en l'estudi d'impacte ambiental preveu, entre altres, la vigilància de les emissions de soroll, de l'estanquitat i neteja de les instal·lacions, i el control de les entrades i eixides de residus.  
Consideracions jurídiques  
El projecte examinat constitueix, segons el que preveu l'apartat 6.c.2., annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu Reglament.   
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que s'hi apliquen.   
L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.   
  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Declaració d'impacte ambiental.  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que s'hi apliquen, l'activitat de recuperació de metalls i bateries, promoguda per Metales del Vinalopó, SL, que s'ubica en el polígon industrial Torreta Río, carrer del Monastil, núm. 10-12, del terme municipal d'Elda (Alacant), sempre que es desenvolupe d'acord amb el que estableixen l'estudi d'impacte ambiental, el projecte tècnic i la resta de documentació aportada, i també amb els condicionants establits a continuació:  
  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Els residus gestionats per l'empresa seran adequadament emmagatzemats, etiquetats i entregats a un gestor autoritzat. Es complirà en tot cas el que disposa la Llei 22/2011, de 28 de juliol, de residus i sòls contaminats, i la Llei 10/2000, de 12 de desembre, de residus de la Comunitat Valenciana, la qual cosa inclou l'obtenció de les preceptives autoritzacions administratives per a la gestió de residus que atorga la Direcció General de Qualitat Ambiental d'aquesta conselleria.  
3. En relació amb les mesures per a la prevenció de la contaminació acústica:  
3.1. La instal·lació de màquines o dispositius que puguen originar vibracions en l'interior dels edificis s'efectuarà adoptant els elements antivibratoris adequats. No es permetrà la instal·lació ni el funcionament de màquines o dispositius que originen en l'interior de la nau nivells de vibracions que superen els valors màxims establits en la Llei 7/2002, de protecció contra la contaminació acústica.  
  
3.2. Les auditories acústiques les realitzarà un organisme de control autoritzat, i es faran constar els resultats en un llibre de control que estarà a disposició de les administracions competents, d'acord amb el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica. En cas de superar els nivells sonors permesos per la llei esmentada o en cas de ser més restrictius els establits per les ordenances municipals, s'aplicaran les mesures correctores pertinents.  
4. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament d'Elda. Si fóra necessari, s'aplicaran les mesures correctores pertinents per a complir els límits establits.  
5. Es portarà un registre documentat del Programa de vigilància ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre documentat inclourà, a més, el resultat dels controls i autocontrols periòdics legalment exigibles en el control d'abocaments d'aigües residuals i emissions. La documentació del Programa de vigilància ambiental estarà a disposició de les autoritats competents.  
  
6. Qualsevol modificació o ampliació del projecte presentat, i també si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets consideren pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 1 de setembre de 2014.- El director general d'Avaluació Ambiental i Territorial: Juan Giner Corell.»  
  
València, 7 de gener de 2018.- El director general de Medi Natural i d'Avaluació Ambiental: Antoni Marzo i Pastor.